Utover i mars annonserte flere artister at de ikke ville reise til Nederland for å spille inn postkort-filmene som skulle vises foran hvert bidrag. Blant artistene som takket nei, var Eden Alene fra Israel og The Roop fra Litauen. Arrangørkringkasterne opplyste at de ville finne alternative måter for å spille inn videoene. 13. mars meldte EBU at planleggingen av konkurransen fortsatt gikk som planlagt, men at det var «for tidlig å ta noen endelig beslutning». Samme dag kunngjorde Rotterdams ordfører Ahmed Aboutaleb at han innen 6. april ville ha en endelig beslutning på om konkurransen skal holdes eller ikke. I midten av mars stengte en rekke europeiske land sine grenser og innførte strenge restriksjoner for innbyggere og hverdagsliv. 12. mars innførte Norge de strengeste restriksjonene landet har opplevd i moderne fredstid. Blant annet forbød regjeringen større arrangementer, innførte reiseforbud for helsepersonell og frarådet alle utenlandsreiser.